
Kozmológiai infláció vizsgálata aszimptotikusan biztonságos gravitációban

A ΛCDM szerint a Plack-korszakból kiemelkedő Világegyetem úgynevezett kozmológiai felfúvódást szenvedett el. Ennek egyik lehetséges magyarázata, hogy jelen volt egy skalármező, amelynek hatására úgynevezett lassú-gördüléses felfúvódás jött létre. A ΛCDM ugyanakkor nem veszi figyelembe azt, hogy a Nagy Bumm után a gravitáció és a kvantumfizika egyaránt fontos szerepet játszott. A kvantumgravitációs hatások figyelembevételének egyik lehetséges módja, hogy a kozmologiai fejlődést leíró egyenletekben a gravitációs csatolásokat energiaskálától függő csatolásokra cseréljük, amelyeket az einsteini gravitáció elméletének a RG módszerével történő vizsgálatával határoztak meg.
A jelen dolgozatban az a célom, hogy a Világegyetem egy egyszerű modellje keretében megmutassam egyrészt, hogy fennáll az inflatonmező által vezérelt, a kozmológiai megfigyelésekkel összeegyeztethető kb. e60 szoros mértékű lassú-gördüléses felfúvódás. Másrészt, össze kívánom hasonlítani a realisztikus felfúvódás időskáláit a kvantum-feljavított (módosított) és a klasszikus esetben. 
A dolgozat egy olyan világegyetem felfúvódásának a vizsgálatáról szól, amelyről az alábbiakat tesszük fel: (1) térben homogén, izotróp és zérus térgörbülettel rendelkezik, (2) jelen van benne a kozmológiai csatolás által képviselt gravitációs taszítás, (3) a világegyetemet egy nem-önkölcsönható φ skalármező uralja. A vizsgálatot két esetben végzem el; a klasszikus jól ismert esettel kezdem, majd rátérek a kvantum-feljavított eset vizsgálatára. Az energiaskála időfüggésének meghatározása céljából további feltételként megkövetelem a skalármezőre vonatkozó Klein-Gordon egyenlet érvényességét.
Az inflatonmező potenciáljának a legegyszerűbb
  V (φ) =[image: ] m2 φ2
alakot választom, ahol m az inflaton tömege. A klasszikus modellben a lassú-gördüléses felfúvódás olyan esetben jelentkezik a későbbi fejlődés során, amikor az inflatonmező kinetikus energiasűrűsége a Nagy Bumm után közvetlenül lényegesen meghaladja az inflatonmező potenciális energiasűrűségét. A kvantum-feljavított esetben ezt munkahipotézisként fogadtam el, ami lehetővé tette, hogy meghatározzam a dinamikai egyenleteknek a szingularitást közvetlenül követő időszakra vonatkozó, közelítő analitikus megoldását. A dolgozatban az elméleti bevezetés után ismertetem a saját eredményeimet klasszikus, és a kvantum-módosított elméletben is, majd összehasonlítom a két eredményt.

